[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.6.2006

COM(2006) 261 τελικό

2006/0090 (CNS)

Πρόταση

ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ |

Αιτιολόγηση και στόχοι της πρότασης Η παρούσα πρόταση αποσκοπεί στην τροποποίηση του κανονισμού (ΕΚ) αριθ. 1321/2004 του Συμβουλίου κατά τρόπον ώστε να επιτρέψει στην ευρωπαϊκή εποπτική αρχή του GNSS να ολοκληρώσει επιτυχώς τη φάση ανάπτυξης του προγράμματος GALILEO μετά τη λύση της κοινής επιχείρησης Galileo. |

Γενικό πλαίσιο 1) Το πρόγραμμα GALILEO Το πρόγραμμα GALILEO αποσκοπεί να θέσει σε εφαρμογή την πρώτη παγκόσμια υποδομή ραδιοπλοήγησης και εντοπισμού της θέσεως μέσω δορυφόρου η οποία είναι σχεδιασμένη ειδικά για πολιτικούς σκοπούς. Το πρόγραμμα αυτό παρουσιάζει ταυτόχρονα τεχνολογική, πολιτική και οικονομική διάσταση. Το πρόγραμμα περιλαμβάνει τις εξής τέσσερις διαδοχικές φάσεις: μία φάση καθορισμού, η οποία έλαβε χώρα από το 1999 έως το 2001, κατά τη διάρκεια της οποίας σχεδιάστηκε η αρχιτεκτονική του συστήματος και καθορίστηκαν οι προσφερόμενες υπηρεσίες· μια φάση ανάπτυξης και επικύρωσης, η οποία προβλεπόταν αρχικά να λάβει χώρα μεταξύ του 2002 και του 2005 και η οποία αφορά την ανάπτυξη δορυφόρων και επίγειων στοιχείων του συστήματος καθώς και την επικύρωση σε κατάσταση τροχιάς· μια φάση εγκατάστασης, η οποία προβλεπόταν αρχικά να καλύψει τα έτη 2006 και 2007, με την κατασκευή και την εκτόξευση δορυφόρων καθώς και την πλήρη θέση σε εφαρμογή του επίγειου τμήματος της υποδομής· μια φάση λειτουργίας, η οποία προβλεπόταν αρχικά να αρχίσει το 2008 και η οποία περιλαμβάνει τη διαχείριση του συστήματος καθώς και τη συνεχή συντήρηση και τελειοποίησή του. 2) Η εποπτική αρχή. Η ευρωπαϊκή εποπτική αρχή του GNSS (στο εξής αποκαλούμενη «η εποπτική Αρχή») δημιουργήθηκε με τον κανονισμό (ΕΚ) αριθ. 1321/2004 του Συμβουλίου, της 12ης Ιουλίου 2004, σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης. Αποστολή της είναι να διαχειρίζεται τα δημόσια συμφέροντα που συνδέονται με τα ευρωπαϊκά προγράμματα δορυφορικής ραδιοπλοήγησης EGNOS και GALILEO και να λειτουργεί ως κανονιστική αρχή κατά τα στάδια εγκατάστασης και λειτουργίας του προγράμματος GALILEO. Οι αποστολές της εποπτικής Αρχής απαριθμούνται περιοριστικά στο άρθρο 2 του κανονισμού (ΕΚ) αριθ. 1321/2004. Λειτουργεί, ειδικότερα, ως αναθέτουσα αρχή έναντι του ιδιωτικού αναδόχου του συστήματος και συνάπτει με τον ανάδοχο τη σύμβαση παραχώρησης. Να σημειωθεί ότι τα δύο συστήματα EGNOS και GALILEO θα ανήκουν στην εποπτική Αρχή και ότι η κυριότητά τους θα παραμείνει καθ’ολοκληρίαν δημόσια: μόνον η διαχείριση κατά τις φάσεις της εγκατάστασης και της λειτουργίας θα παραχωρηθεί στον ανάδοχο για περίοδο εικοσαετίας περίπου. Εξάλλου, βάσει του άρθρου 3 του κανονισμού, η εποπτική Αρχή έχει την κυριότητα όλων των υλικών και άυλων στοιχείων που της μεταβιβάζονται από την κοινή επιχείρηση Galileo κατά τη λήξη της φάσης ανάπτυξης, καθώς και των στοιχείων που θα δημιουργηθούν ή θα αναπτυχθούν από τον ανάδοχο κατά τις φάσεις εγκατάστασης και λειτουργίας. Η εποπτική Αρχή έχει αρχίσει να συγκροτείται σταδιακά από το καλοκαίρι του 2005 και θα γίνει πλήρως λειτουργική κατά το 2006. 3) Η κοινή επιχείρηση Galileo. H κοινή επιχείρηση Galileo δημιουργήθηκε με τον κανονισμό (ΕΚ) αριθ. 876/2002 του Συμβουλίου, της 21ης Μαΐου 2002, βάσει των διατάξεων του άρθρου 171 της Συνθήκης για την επιτυχή ολοκλήρωση της φάσης ανάπτυξης και την προετοιμασία των επόμενων σταδίων του προγράμματος GALILEO. Tα ιδρυτικά μέρη της είναι η Ευρωπαϊκή Κοινότητα και η Ευρωπαϊκή Υπηρεσία Διαστήματος (ΑΥΔ). Η κοινή επιχείρηση Galileo έχει δύο κύριες αποστολές. Πρώτον, διευθύνει και συντονίζει τις αναγκαίες για την έρευνα και την ανάπτυξη ενέργειες. Για το σκοπό αυτό έχει συνάψει συμφωνία με την Ευρωπαϊκή Υπηρεσία Διαστήματος στην οποία ανατίθεται η υλοποίηση των ενεργειών αυτών. Αναπτύσσει επίσης δραστηριότητες σχετικές με τις εφαρμογές και τις υπηρεσίες που θα μπορεί να παρέχει ο GALILEO. Δεύτερον, διαχειρίζεται τη διαδικασία επιλογής του μελλοντικού αναδόχου του συστήματος. Σε αυτόν εναπόκειται η διαχείριση των φάσεων εγκατάστασης και λειτουργίας, η συνεισφορά των αναγκαίων ιδιωτικών κεφαλαίων και η εξασφάλιση της εμπορικής επιτυχίας της λειτουργίας του συστήματος. |

Υφιστάμενες διατάξεις στον τομέα που αφορά η πρόταση 1) Η ανάγκη να τεθεί τέλος στην κοινή επιχείρηση Galileo και να μεταφερθούν οι δραστηριότητές της στην εποπτική Αρχή πριν από την ολοκλήρωση της φάσης ανάπτυξης. Η διάρκεια ύπαρξης της κοινής επιχείρησης Galileo, που δημιουργήθηκε για την επιτυχή εκτέλεση της φάσης ανάπτυξης, εξαρτάται από τη διάρκεια της εν λόγω φάσης, η οποία αναμενόταν να καλύψει αρχικά την περίοδο από το 2002 έως και το 2005. Ωστόσο, στην παρούσα φάση του προγράμματος GALILEO, η φάση ανάπτυξης δεν θα ολοκληρωθεί πριν από το τέλος του έτους 2008 και η ύπαρξη της κοινής επιχείρησης αναμένεται να παραταθεί ανάλογα. Κατ’ αυτόν τον τρόπο η κοινή επιχείρηση δεν θα παύσει τη λειτουργία της πριν από το τέλος του 2008, γεγονός που συνεπάγεται διάρκεια μεγαλύτερη κατά τρία περίπου χρόνια από όσα είχαν αρχικά προβλεφθεί. Η παράταση αυτή της ύπαρξης της κοινής επιχείρησης πέραν του έτους 2006 είναι άσκοπη και δαπανηρή, δεδομένου ότι η εποπτική Αρχή είναι σε θέση να αναλάβει στη διάρκεια του 2006 και να εκτελέσει επιτυχώς τις δραστηριότητες που ασκεί επί του παρόντος η κοινή επιχείρηση. Πρόκειται για αναίτιο διπλασιασμό δομών και κόστους τη στιγμή που φαίνεται ότι η φάση ανάπτυξης του προγράμματος θα είναι περισσότερο επαχθής από ό,τι είχε αρχικά προβλεφθεί. Πριν από τα τέλη του 2006 η εποπτική Αρχή θα διαθέτει τα αναγκαία μέσα, ιδίως σε ό,τι αφορά το προσωπικό, για την ολοκλήρωση των αποστολών της κοινής επιχείρησης, δηλαδή για να φέρει σε πέρας τη φάση ανάπτυξης και να προετοιμάσει τις επόμενες φάσεις του προγράμματος. Για να μπορέσει η εποπτική Αρχή να αναλάβει τις δραστηριότητες της κοινής επιχείρησης κατά βέλτιστο τρόπο, είναι ευκταίο να συνυπάρξουν και οι δύο δομές μερικούς μήνες και η εποπτική Αρχή να συμμετάσχει ενεργά, κατά την περίοδο αυτή, στις δραστηριότητες της κοινής επιχείρησης. Η τελευταία διαθέτει την απαραίτητη εμπειρία και ένα κεφάλαιο γνώσεων που είναι απολύτως αναγκαίο να μεταφέρει στην εποπτική Αρχή. Το ίδιο ισχύει και για τις διαπραγματεύσεις της σύμβασης παραχώρησης που πρέπει να συνεχιστούν και να ολοκληρωθούν από την κοινή επιχείρηση στη διάρκεια του 2006. Είναι, συνεπώς, σκόπιμο να προβλεφθεί ότι η κοινή επιχείρηση Galileo θα σταματήσει τις δραστηριότητές της στις 31 Δεκεμβρίου 2006 και ότι, στη διάρκεια του 2006, η εποπτική Αρχή θα αναλάβει σταδιακά τις δραστηριότητες της κοινής επιχείρησης. Η μεταφορά των δραστηριοτήτων αυτών θα ολοκληρωθεί στις 31 Δεκεμβρίου 2006. Η μεταφορά των δραστηριοτήτων της κοινής επιχείρησης στην εποπτική Αρχή θα έχει αντίκτυπο στον κοινοτικό προϋπολογισμό του 2006, δεδομένου ότι η εποπτική Αρχή θα πρέπει να εκτελέσει, εντός του 2006, πρόσθετα καθήκοντα πέραν των αρχικά προβλεπομένων. Πρέπει συνεπώς να προβλεφθεί αύξηση του προϋπολογισμού της. Η αύξηση αυτή αφορά κυρίως τα έξοδα προσωπικού ή τις δαπάνες που σχετίζονται με την επιτάχυνση του ρυθμού των προσλήψεων. Γενικά, η μεταφορά των δραστηριοτήτων της κοινής επιχείρησης στην εποπτική Αρχή θα έχει ελάσσονα επίπτωση στα δημόσια οικονομικά της Κοινότητας. Η επίπτωση αυτή θα είναι μηδενική μετά το 2006 δεδομένου ότι, κατά το 2007 και 2008, η εποπτική Αρχή θα εκτελέσει τα καθήκοντα που η κοινή επιχείρηση θα όφειλε ούτως ή άλλως να εκτελέσει. Σε ό,τι αφορά το 2006, η σχεδιαζόμενη αύξηση του προϋπολογισμού της εποπτικής Αρχής θα αντισταθμιστεί σε μεγάλο βαθμό από τη μείωση των δαπανών της κοινής επιχείρησης στο βαθμό που οι δραστηριότητες αυτές θα αναληφθούν από την εποπτική Αρχή. Τα κεφάλαια που θα εξοικονομηθούν κατ’ αυτόν τον τρόπο θα αποτελέσουν μέρος του ενεργητικού που θα μεταφερθεί στην εποπτική Αρχή για τη χρηματοδότηση της φάσης ανάπτυξης. 2) Η ανάγκη τροποποίησης του κανονισμού (ΕΚ) αριθ. 1321/2004 για να εξασφαλιστεί η συνέχεια του προγράμματος GALILEO και η σωστή μεταφορά των δραστηριοτήτων της κοινής επιχείρησης στην εποπτική Αρχή. Όπως αναφέρθηκε ήδη ανωτέρω, η εποπτική Αρχή δημιουργήθηκε για να πλαισιώσει τις φάσεις εγκατάστασης και λειτουργίας του προγράμματος GALILEO, ενώ η κοινή επιχείρηση Galileo θα εξασφάλιζε τη διαχείριση της φάσης ανάπτυξης. Αυτό προκύπτει, ιδίως, από το συνδυασμό των αιτιολογικών σκέψεων 5 και 6 του κανονισμού (ΕΚ) αριθ. 1321/2004. Συνεπώς, η διαχείριση της φάσης ανάπτυξης δεν περιλαμβάνεται στις αποστολές της εποπτικής Αρχής που απαριθμούνται περιοριστικά στο άρθρο 2 του κανονισμού αριθ. 1321/2004. Υπό τις προϋποθέσεις αυτές, για να εξασφαλιστεί η ολοκλήρωση της φάσης ανάπτυξης του προγράμματος GALILEO κατά τον καλύτερο δυνατό τρόπο μετά τη διάλυση της κοινής επιχείρησης Galileo, ήτοι μετά τις 31 Δεκεμβρίου 2006, πρέπει να τροποποιηθεί το άρθρο 2 και να προστεθούν στις αποστολές της εποπτικής Αρχής αυτές της κοινής επιχείρησης Galileo μέχρι τη λύση της τελευταίας. Οι αποστολές αυτές προβλέπονται στα άρθρα 2, 3 και 4 του καταστατικού της κοινής επιχείρησης που προσαρτάται στον κανονισμό (ΕΚ) αριθ. 876/2002 του Συμβουλίου. Περιλαμβάνουν ειδικότερα την τεχνική ανάπτυξη του συστήματος μέσω συμφωνίας που συνάπτεται με την Ευρωπαϊκή Υπηρεσία Διαστήματος, την εποπτεία της εκτέλεσης της φάσης ανάπτυξης, την προετοιμασία των φάσεων εγκατάστασης και λειτουργίας, τις διαπραγματεύσεις για τη σύμβαση παραχώρησης. Πρέπει επίσης να προβλεφθεί η δυνατότητα να ανατεθούν στην εποπτική Αρχή οι πράξεις εκκαθάρισης της κοινής επιχείρησης που θα πραγματοποιηθούν μετά τις 31 Δεκεμβρίου 2006, οι οποίες αναφέρονται στο άρθρο 21 του καταστατικού της εν λόγω επιχείρησης, σε περίπτωση που αποφασίσει τοιουτοτρόπως το διοικητικό συμβούλιο της κοινής επιχείρησης. Εξάλλου, η σημερινή διατύπωση του άρθρου 2 δεν αναφέρει ρητώς τις ερευνητικές δραστηριότητες. Πλην όμως, τόσο για τον καθορισμό, παραδείγματος χάρη, ή την προώθηση των μελλοντικών εφαρμογών της δορυφορικής ραδιοπλοήγησης όσο και για την προετοιμασία της επόμενης γενιάς δορυφόρων, η εποπτική Αρχή θα πρέπει να αναλάβει ή να χρηματοδοτήσει πολλές ερευνητικές εργασίες, κατά τη φάση ανάπτυξης αλλά και κατά τις φάσεις εγκατάστασης και λειτουργίας του προγράμματος. Πρέπει συνεπώς να αναφερθεί ρητώς στο άρθρο 2 ότι η εποπτική Αρχή μπορεί να διεκπεραιώνει όλες τις αναγκαίες ερευνητικές ενέργειες προς όφελος των ευρωπαϊκών προγραμμάτων GNSS. Αυτό θα επιτρέψει, ειδικότερα, να καλυφθούν οι ενέργειες που διεξάγονται στο πλαίσιο των κοινών προγραμμάτων έρευνας και ανάπτυξης. Από τα ανωτέρω προκύπτει ότι πρέπει να προστεθούν, στο παρόν κείμενο της πρώτης παραγράφου του άρθρου 2 του κανονισμού (ΕΚ) αριθ. 1321/2004, που ορίζει τις αποστολές της εποπτικής αρχής, τα ακόλουθα σημεία: «ια) για την ολοκλήρωση της φάσης ανάπτυξης του προγράμματος GALILEO, αναλαμβάνει, το αργότερο στο τελευταίο στάδιο ύπαρξης της κοινής επιχείρησης Galileo, τις αποστολές που έχουν ανατεθεί στην κοινή επιχείρηση με τα άρθρα 2, 3 και 4 του καταστατικού της κοινής επιχείρησης που προσαρτάται στον κανονισμό (ΕΚ) αριθ. 876/2002 του Συμβουλίου, της 21ης Μαΐου 2002. Ασχολείται, εφόσον χρειαστεί και ύστερα από απόφαση του διοικητικού συμβουλίου της κοινής επιχείρησης Galileo, με τις πράξεις εκκαθάρισης της κοινής επιχείρησης που θα πραγματοποιηθούν μετά τις 31 Δεκεμβρίου 2006· ιβ) αναλαμβάνει όλες τις ερευνητικές εργασίες που κρίνονται σκόπιμες για την ανάπτυξη και την προώθηση των ευρωπαϊκών προγραμμάτων GNSS». Εάν δεν γίνουν οι τροποποιήσεις αυτές, θα τεθεί σε κίνδυνο η συνέχεια του προγράμματος σε νομικό επίπεδο, διότι η εποπτική Αρχή δεν θα διαθέτει νομική βάση για να αναλάβει τις κύριες δραστηριότητες που ασκεί επί του παρόντος η κοινή επιχείρηση ούτε για να διεκπεραιώσει το αναγκαίο ερευνητικό έργο. Επίσης, το άρθρο 3 παράγραφος 1 του κανονισμού (ΕΚ) αριθ. 1321/2004 του Συμβουλίου προβλέπει, με την ισχύουσα διατύπωσή του, ότι « Η Αρχή έχει την κυριότητα όλων των υλικών και άυλων στοιχείων που της μεταβιβάζονται από την κοινή επιχείρηση GALILEO κατά τη λήξη της φάσης ανάπτυξης...». Αυτό συνεπάγεται ότι το σύστημα δεν θα μπορούσε να περιέλθει στην κυριότητα της Αρχής πριν από το τέλος του σταδίου ανάπτυξης, δηλαδή το νωρίτερο στα τέλη του 2008, ημερομηνία πολύ μεταγενέστερη της πιθανής ημερομηνίας υπογραφής της σύμβασης παραχώρησης. Για να ευθυγραμμιστεί το εν λόγω άρθρο με τις προαναφερθείσες τροποποιήσεις του κανονισμού, οι προαναφερόμενες διατάξεις πρέπει να τροποποιηθούν για να είναι σε θέση η εποπτική Αρχή, αφενός να περιλάβει, μετά τη λύση της κοινής επιχείρησης Galileo, στην κυριότητά της τα υλικά και άυλα στοιχεία που είχαν δημιουργηθεί ή αναπτυχθεί πριν από τη λύση αυτή, αφετέρου δε να περιλάβει στην κυριότητά της τα υλικά και άυλα στοιχεία που θα δημιουργηθούν ή θα αναπτυχθούν κατά τη φάση ανάπτυξης μετά τη λύση της κοινής επιχείρησης. Είναι εξάλλου σκόπιμο, για να αποφευχθεί κάθε κίνδυνος αποκλίνουσας ερμηνείας, να συμπληρωθούν σε δύο σημεία οι διατάξεις του άρθρου 3 παράγραφος 1. Έτσι, είναι αναγκαίο να διευκρινιστεί ότι τα υλικά και άυλα στοιχεία που δημιουργήθηκαν ή αναπτύχθηκαν κατά τις φάσεις εγκατάστασης και λειτουργίας από τον ανάδοχο περιλαμβάνουν και εκείνα που δημιουργήθηκαν ή αναπτύχθηκαν από τους υπεργολάβους ή από τις επιχειρήσεις που ήταν υπό τον έλεγχό του ή υπό τον έλεγχο των υπεργολάβων. Έχει επίσης σημασία να διευκρινιστεί ότι η κυριότητα των στοιχείων περιλαμβάνει και το δικαίωμα σε εμπορικά ή βιομηχανικά σήματα καθώς και όλα τα άλλα δικαιώματα διανοητικής ιδιοκτησίας όπως ορίζονται στο άρθρο 1, παράγραφος 1 του κανονισμού (ΕΚ) αριθ. 772/2004. Συνεπώς, είναι σκόπιμο να αντικατασταθεί το άρθρο 3 παράγραφος 1 από το ακόλουθο κείμενο: «1. Από το τέλος της διάρκειας ύπαρξης της κοινής επιχείρησης Galileo, η Αρχή έχει στην κυριότητά της όλα τα υλικά και άυλα αγαθά που δημιουργήθηκαν ή αναπτύχθηκαν κατά τη συνολική διάρκεια της φάσης ανάπτυξης, συμπεριλαμβανομένων αυτών που ανήκαν στην κυριότητα της κοινής επιχείρησης Galileo σύμφωνα με το άρθρο 6 του καταστατικού της και όσων δημιουργήθηκαν ή αναπτύχθηκαν από την Ευρωπαϊκή Υπηρεσία Διαστήματος και τους οργανισμούς στους οποίους η τελευταία ή η κοινή επιχείρηση είχαν αναθέσει δραστηριότητες ανάπτυξης του προγράμματος. Η Αρχή έχει την κυριότητα όλων των υλικών και άυλων στοιχείων που δημιουργήθηκαν ή αναπτύχθηκαν κατά τις φάσεις εγκατάστασης και λειτουργίας από τον ανάδοχο, συμπεριλαμβανομένων και εκείνων που δημιουργήθηκαν ή αναπτύχθηκαν από τους υπεργολάβους ή από τις επιχειρήσεις που ήταν υπό τον έλεγχό του ή υπό τον έλεγχο των υπεργολάβων. Το δικαίωμα κυριότητας περιλαμβάνει όλα τα δικαιώματα διανοητικής ιδιοκτησίας υπό την έννοια του άρθρου 1 παράγραφος 1 του κανονισμού (ΕΚ) αριθ. 772/2004, και ιδίως το δικαίωμα βιομηχανικών και εμπορικών σημάτων.» |

Συνοχή με τις υπόλοιπες πολιτικές και τους στόχους της Ένωσης Άνευ αντικειμένου. |

Διαβούλευση με τα ενδιαφερόμενα μέρη και εκτίμηση των επιπτώσεων |

Διαβουλεύσεις με τους ενδιαφερομένους |

Άνευ αντικειμένου. |

Λήψη και χρήση εμπειρογνωμοσύνης |

Δεν ήταν απαραίτητη η προσφυγή σε εξωτερικούς εμπειρογνώμονες. |

Ανάλυση αντικτύπου Δεν υφίσταται άλλη λύση παρά μόνον η τροποποίηση του κανονισμού για την επίτευξη του επιθυμητού αποτελέσματος. Η επίπτωση από την ανάληψη των δραστηριοτήτων της κοινής επιχείρησης Galileo από την εποπτική Αρχή είναι ελάσσων δεδομένου ότι οι δραστηριότητες αυτές θα ολοκληρώνονταν ούτως ή άλλως. |

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ |

Περίληψη των προτεινόμενων μέτρων Είναι σκόπιμο να τεθεί τέλος στην κοινή επιχείρηση Galileo την 31η Δεκεμβρίου 2006 και να μεταφερθούν οι δραστηριότητές της στην εποπτική Αρχή. Για το σκοπό αυτό, είναι αναγκαίο να τροποποιηθεί ο κανονισμός (ΕΚ) αριθ. 1321/2004 του Συμβουλίου σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης. |

Νομική βάση Το άρθρο 308 της Συνθήκης. |

Αρχή της επικουρικότητας Η πρόταση αφορά έναν τομέα που εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν εφαρμόζεται. |

Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους. |

Οι προτεινόμενες τροποποιήσεις δεν υπερβαίνουν τα αναγκαία. |

Δεν επιφέρουν αύξηση της δημοσιονομικής επιβάρυνσης, διότι οι πρόσθετες δαπάνες που θα βαρύνουν την εποπτική Αρχή θα πραγματοποιούνταν ούτως ή άλλως από την κοινή επιχείρηση Galileo. |

Επιλογή των μέσων |

Προτεινόμενη νομική πράξη: κανονισμός. |

Άλλες νομοθετικές πράξεις δεν θα ήταν κατάλληλες για τους ακόλουθους λόγους. Ένας κανονισμός μπορεί να τροποποιηθεί μόνον με κανονισμό. |

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ |

Η πρόταση συνεπάγεται αύξηση του προϋπολογισμού της εποπτικής Αρχής έως την ολοκλήρωση της φάσης ανάπτυξης του προγράμματος GALILEO. |

ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ |

Κατάργηση ισχυουσών νομοθετικών διατάξεων Με την έγκριση της πρότασης θα καταργηθούν ορισμένες νομοθετικές διατάξεις. |

Επανεξέταση/αναθεώρηση/ρήτρα αυτόματης κατάργησης |

Η πρόταση περιλαμβάνει ρήτρα αυτόματης κατάργησης του συνόλου ή μέρους της νομοθετικής πράξης, εφόσον πληρούνται προκαθορισμένοι όροι. |

2006/0090 (CNS)

Πρόταση

ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

1. Η ευρωπαϊκή εποπτική Αρχή του «παγκόσμιου δορυφορικού συστήματος πλοήγησης» (GNSS) (εφεξής: η Αρχή) συγκροτήθηκε με τον κανονισμό (ΕΚ) αριθ. 1321/2004 του Συμβουλίου[3] για να διαχειρίζεται τα δημόσια συμφέροντα που συνδέονται με τα ευρωπαϊκά προγράμματα GNSS και να λειτουργεί ως κανονιστική αρχή κατά τα στάδια εγκατάστασης και λειτουργίας του προγράμματος GALILEO.

2. Τα καθήκοντα της Αρχής παρατίθενται κατά τρόπο περιοριστικό στο άρθρο 2 του κανονισμού (ΕΚ) αριθ. 1321/2004.

3. H κοινή επιχείρηση Galileo δημιουργήθηκε με τον κανονισμό (ΕΚ) αριθ. 876/2002 του Συμβουλίου[4] για την επιτυχή ολοκλήρωση της φάσης ανάπτυξης και την προετοιμασία των επόμενων σταδίων του προγράμματος Galileo. Με τα σημερινά δεδομένα η φάση ανάπτυξης του προγράμματος δεν θα έχει ολοκληρωθεί πριν από το τέλος του 2008.

4. Δεδομένου ότι η Aρχή είναι σε θέση να αναλάβει εντός του 2006 και να ολοκληρώσει επιτυχώς το σύνολο των δραστηριοτήτων που επί του παρόντος ασκούνται από την κοινή επιχείρηση Galileo, η παράταση της ύπαρξης της κοινής επιχείρησης Galileo μέχρι την ολοκλήρωση της φάσης ανάπτυξης είναι άσκοπη και δαπανηρή. Είναι, συνεπώς, σκόπιμο να τεθεί τέλος στην κοινή επιχείρηση Galileo και να μεταφερθούν οι δραστηριότητές της στην Αρχή πριν από την ολοκλήρωση της φάσης ανάπτυξης.

5. Ωστόσο, σύμφωνα με το άρθρο 2 του κανονισμού (ΕΚ) αριθ. 1321/2004 η διαχείριση της φάσης ανάπτυξης στη θέση της κοινής επιχείρησης Galileo , δεν συγκαταλέγεται στα καθήκοντα που έχουν ανατεθεί στην Aρχή. Δεν συγκαταλέγονται δε ούτε και οι ερευνητικές δραστηριότητες ή εργασίες που θα πρέπει να αναλάβει ή να χρηματοδοτήσει η Αρχή, κατά τη φάση ανάπτυξης αλλά και κατά τις φάσεις εγκατάστασης και λειτουργίας του προγράμματος.

6. Συνεπώς, για να εξασφαλιστεί η συνέχεια του προγράμματος Galileo και η σωστή μεταφορά των δραστηριοτήτων της κοινής επιχείρησης στην Αρχή, πρέπει να τροποποιηθεί η διατύπωση του άρθρου 2 του κανονισμού (ΕΚ) αριθ. 1321/2004. Πρέπει να προστεθούν ρητά στα καθήκοντα που ανατίθενται στην Αρχή αυτά που έχουν ανατεθεί στην κοινή επιχείρηση Galileo μέχρι τη λύση της καθώς και το καθήκον να εκτελέσει, ενδεχομένως και ύστερα από απόφαση του διοικητικού συμβουλίου της κοινής επιχείρησης Galileo, τις πράξεις εκκαθάρισης της κοινής επιχείρησης που θα πραγματοποιηθούν μετά τις 31 Δεκεμβρίου 2006. Είναι, εξάλλου, απαραίτητο να της ανατεθεί η αποστολή να αναλάβει όλες τις ερευνητικές εργασίες που κρίνονται σκόπιμες προς όφελος των ευρωπαϊκών προγραμμάτων GNSS.

7. Eπιπλέον, για λόγους συνέπειας πρέπει να προβλεφθεί ότι θα περιέλθουν στην κυριότητα της Αρχής τα υλικά και άυλα αγαθά που ανήκουν στην κοινή επιχείρηση Galileo κατά τη λύση της και όχι κατά τη λήξη της φάσης ανάπτυξης. Πρέπει εξάλλου να προβλεφθεί ότι θα περιέλθουν στην κυριότητα της Αρχής τα υλικά και άυλα στοιχεία που θα δημιουργηθούν ή θα αναπτυχθούν κατά τη φάση ανάπτυξης μετά τη λύση της κοινής επιχείρησης.

8. Είναι επίσης αναγκαίο, για να αποφευχθεί κάθε αποκλίνουσα ερμηνεία για το πεδίο εφαρμογής του κανονισμού (ΕΚ) αριθ. 1321/2004, να διευκρινιστεί ότι τα υλικά και άυλα στοιχεία που δημιουργήθηκαν ή αναπτύχθηκαν κατά τις φάσεις εγκατάστασης και λειτουργίας από τον ανάδοχο περιλαμβάνουν και εκείνα που δημιουργήθηκαν ή αναπτύχθηκαν από τους υπεργολάβους ή από τις επιχειρήσεις που ήταν υπό τον έλεγχό του ή υπό τον έλεγχο των υπεργολάβων. Πρέπει επίσης να διευκρινιστεί ότι στην κυριότητα των στοιχείων περιλαμβάνεται και το δικαίωμα στα βιομηχανικά και εμπορικά σήματα καθώς και κάθε άλλο δικαίωμα διανοητικής ιδιοκτησίας, κατά την έννοια του άρθρου 1, παράγραφος 1, του κανονισμού (ΕΚ) αριθ. 772/2004 της Επιτροπής, της 27ης Απριλίου 2004, για την εφαρμογή του άρθρου 81, παράγραφος 3 της συνθήκης σε ορισμένες κατηγορίες συμφωνιών μεταφοράς τεχνολογίας[5].

9. Συνεπώς, ο κανονισμός (ΕΚ) αριθ. 1321/2004 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1321/2004 τροποποιείται ως εξής:

1) Στο άρθρο 2 παράγραφος 1, προστίθενται τα ακόλουθα στοιχεία ια) και ιβ):

«ια) για την ολοκλήρωση της φάσης ανάπτυξης του προγράμματος GALILEO, αναλαμβάνει, το αργότερο στο τελευταίο στάδιο ύπαρξης της κοινής επιχείρησης Galileo, τα καθήκοντα που έχουν ανατεθεί στην κοινή επιχείρηση με τα άρθρα 2, 3 και 4 του καταστατικού της κοινής επιχείρησης που προσαρτάται στον κανονισμό (ΕΚ) αριθ. 876/2002 του Συμβουλίου* ασχολείται, ενδεχομένως και ύστερα από απόφαση του διοικητικού συμβουλίου της κοινής επιχείρησης Galileo, με τις πράξεις εκκαθάρισης της κοινής επιχείρησης που θα πραγματοποιηθούν μετά τις 31 Δεκεμβρίου 2006·

ιβ) αναλαμβάνει όλες τις ερευνητικές εργασίες που κρίνονται σκόπιμες για την ανάπτυξη και την προώθηση των ευρωπαϊκών προγραμμάτων GNSS.

________________________

* ΕΕ L 138, 28.5.2002, σ.1».

2) Στο άρθρο 3, η παράγραφος 1 αντικαθίσταται από το ακόλουθο κείμενο:

«1. Από το τέλος της διάρκειας ύπαρξης της κοινής επιχείρησης Galileo, όπως αναφέρεται στο άρθρο 20 του καταστατικού της, η Αρχή έχει την κυριότητά όλων των υλικών και άυλων αγαθών που δημιουργήθηκαν ή αναπτύχθηκαν κατά τη συνολική διάρκεια της φάσης ανάπτυξης, συμπεριλαμβανομένων αυτών που ανήκαν στην κυριότητα της κοινής επιχείρησης Galileo σύμφωνα με το άρθρο 6 του καταστατικού της και όσων δημιουργήθηκαν ή αναπτύχθηκαν από την Ευρωπαϊκή Υπηρεσία Διαστήματος και τους οργανισμούς στους οποίους η τελευταία ή η κοινή επιχείρηση είχαν αναθέσει δραστηριότητες ανάπτυξης του προγράμματος.

Η Αρχή έχει την κυριότητα όλων των υλικών και άυλων στοιχείων που δημιουργήθηκαν ή αναπτύχθηκαν κατά τις φάσεις εγκατάστασης και λειτουργίας από τον ανάδοχο, συμπεριλαμβανομένων και εκείνων που δημιουργήθηκαν ή αναπτύχθηκαν από τους υπεργολάβους ή από τις επιχειρήσεις που ήταν υπό τον έλεγχό του ή υπό τον έλεγχο των υπεργολάβων.

Το δικαίωμα κυριότητας περιλαμβάνει όλα τα δικαιώματα διανοητικής ιδιοκτησίας υπό την έννοια του άρθρου 1, παράγραφος 1, του κανονισμού (ΕΚ) αριθ. 772/2004 της Επιτροπής*, και ιδίως το δικαίωμα επί των βιομηχανικών και εμπορικών σημάτων.

_________________

* ΕΕ L 123, 27.4.2004, σ.11.»

Άρθρο 2

Ο παρών κανονισμός αρχίζει να ισχύει την [εικοστή] ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[…]

ΠΑΡΑΡΤΗΜΑ 1 ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής (ών): ΕΝΕΡΓΕΙΑ ΚΑΙ ΜΕΤΑΦΟΡΕΣ Δραστηριότητα(-ες): Φάση ανάπτυξης και επικύρωσης του προγράμματος GALILEO |

Ονομασία της δράσης: προταση κανονισμου του συμβουλιου για την τροποποιηση του κανονισμου (ΕΚ) αριθ. 1321/2004 σχετικα με τη δημίουργια δομων διαχειρισης για τα ευρωπαϊκα προγραμματα δορυφορικησ ραδιοπλοηγησησ |

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

060209/01

060209/02

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1 Κονδύλια της δράσης: 82 εκατομμ. €

2.2 Περίοδος εφαρμογής:

Η δράση είναι αορίστου διαρκείας (ετήσια επιχορήγηση)

2.3 Συνολική πολυετής εκτίμηση των δαπανών:

α) Χρονοδιάγραμμα των πιστώσεων ανάληψης υποχρεώσεων/των πιστώσεων πληρωμών (χρηματοδοτική παρέμβαση)

σε εκατομμ. €

ΜΥΔ | ΔΠ | ΟΧΙ | ΟΧΙ | ΟΧΙ | Αριθ. 3 |

4. ΝΟΜΙΚΗ ΒΑΣΗ

Κανονισμός (ΕΚ) αριθ. 1321/2004 του Συμβουλίου σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Για να εξασφαλισθεί η συνέχεια του προγράμματος GALILEO και η ομαλή μεταβίβαση των δραστηριοτήτων από την κοινή επιχείρηση Galileo στην εποπτική αρχή, είναι αναγκαίο να τροποποιηθεί ο κανονισμός (ΕΚ) αριθ. 1321/2004 με τον οποίο ιδρύθηκε η εποπτική αρχή.

5.1.2 Διατάξεις σχετικά με την εκ των προτέρων αξιολόγηση

Η προτεινόμενη λύση αποτελεί απόρροια πολλών συζητήσεων και έτυχε της ευνοϊκής γνώμης όλων όσους ενδιαφέρει το πρόγραμμα GALILEO (Διοικητικό Συμβούλιο της κοινής επιχείρησης, Διοικητικό Συμβούλιο της εποπτικής αρχής).

5.2 Προβλεπόμενες δράσεις και λεπτομερείς όροι της δημοσιονομικής παρέμβασης

Από άποψη προϋπολογισμού, η μεταβίβαση των δραστηριοτήτων από την κοινή επιχείρηση Galileo στην εποπτική αρχή θα έχει κυρίως αντίκτυπο στις δαπάνες λειτουργίας της εποπτικής αρχής, καθόσον η εν λόγω αρχή θα έχει αυξημένα καθήκοντα από το 2006 και μετά. Για το λόγο αυτό προτείνεται αύξηση του προϋπολογισμού της.

5.3 Διαδικασίες εφαρμογής

To νομικό καθεστώς της εποπτικής αρχής τής επιτρέπει να ενεργεί ως νομικό πρόσωπο κατά την άσκηση των καθηκόντων της. Η εποπτική αρχή θα φέρει σε πέρας την αποστολή της τηρώντας παράλληλα τους κανόνες και τις διαδικασίες που προβλέπει ο εσωτερικός της κανονισμός.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Τρόπος υπολογισμού του συνολικού κόστους της δράσης ( Θα καθοριστεί από την ΓΔ ΠΡΟΫΠΟΛΟΓΙΣΜΟΥ και την ΓΔ ΠΡΟΣΩΠΙΚΟΥ ΚΑΙ ΔΙΟΙΚΗΣΗΣ)

Το ετήσιο κόστος της εποπτικής αρχής θα καλυφθεί από επιδοτήσεις της Κοινότητας. Τα διάφορα είδη δαπανών είναι δυνατόν να αναλυθούν με τον εξής τρόπο:

Έξοδα προσωπικού

Ο προτεινόμενος προϋπολογισμός αντιστοιχεί σε προσωπικό 45 υπαλλήλων, οι οποίοι θα προσληφθούν[6] βαθμιαία από το 2006 έως το 2009. Από τα τέλη του 2006, η εποπτική αρχή θα διαθέτει 39 υπαλλήλους. Η εκτίμηση αυτή βασίζεται σε σύγκριση με την κοινή επιχείρηση GALILEO.

Η αξιολόγηση των εξόδων προσωπικού βασίζεται στο ετήσιο κόστος για τις κατηγορίες A*14, A*13, A*11, A*10, A*9,A*8, A*7, A*6, B*6, B*3, C*5 και C*2. Το μεγάλο ποσοστό υπαλλήλων βαθμού Α αντικατοπτρίζει το υψηλό επίπεδο επιστημονικής επάρκειας που απαιτείται για την ορθή εκτέλεση των καθηκόντων που έχουν ανατεθεί στην εποπτική αρχή.

ΠΙΝΑΚΑΣ: Εκτίμηση των ανθρώπινων πόρων. |

ΒΑΘΜΟΙ | A | B | C | ΣΥΝΟΛΟ |

Διευθυντής της εποπτικής αρχής | 1 | 1 |

Υπάλληλοι επιστήμονες | 37 | 37 |

Διοικητικοί υπάλληλοι | 2 | 5 | 7 |

ΣΥΝΟΛΟ | 38 | 2 | 5 | 45 |

Οι συνολικές ετήσιες δαπάνες προσωπικού υπολογίστηκαν με βάση το μέσο κόστος του προσωπικού της Ευρωπαϊκής Επιτροπής, ήτοι 0,108 εκατ. € ετησίως. Στο κόστος αυτό δεν περιλαμβάνονται τα έξοδα πρόσληψης, κτιρίων και οι συναφείς διοικητικές δαπάνες.

Κόστος εξοπλισμού

Τα έξοδα αγοράς κινητών αγαθών και τα συναφή έξοδα, καθώς και τα έξοδα αγοράς εξοπλισμού πληροφορικής, υπολογίζεται ότι ανέρχονται σε 600.000 € για το έτος 2006. Υπάρχει επομένως πρόβλεψη 200.000 €/ετησίως για να καλυφθούν οι συμπληρωματικές ανάγκες.

Κόστος λειτουργίας

Το κόστος αυτό καλύπτει τις συνεδριάσεις, τις μελέτες και τα έξοδα μετάφρασης και δημοσίευσης, καθώς και τα έξοδα δημοσίων σχέσεων. Σύμφωνα με μια πρώτη εκτίμηση, τα έξοδα λειτουργίας θα ανέλθουν σε 3,2 εκατ. € το 2006, 3,1 εκατ. € το 2007, 4,1 εκατ. € το 2008 4,3 εκατ. € το 2009, 5,4 εκατ. € το 2010, 6,4 εκατ. € το 2011/2012/2013.

Έξοδα αποστολών

Τα καθήκοντα που καλείται να φέρει σε πέρας η εποπτική αρχή απαιτούν μετακινήσεις εντός και εκτός της Ευρωπαϊκής Ένωσης (οδοιπορικά και έξοδα διαμονής). Ο προϋπολογισμός για τα έξοδα αποστολών υπολογίζεται σε 200.000 € κατά τα τρία πρώτα χρόνια και 300.000 τα επόμενα. Οι εκτιμήσεις αυτές έγιναν με βάση το μέσο πραγματικό κόστος αποστολών στη ΓΔ ΕΝΕΡΓΕΙΑΣ ΚΑΙ ΜΕΤΑΦΟΡΩΝ.

6.2 Αναλυτική παρουσίαση ανά στοιχείο του μέτρου

Πιστώσεις ανάληψης υποχρεώσεων σε ευρώ (σε τρέχουσες τιμές)

έτος 2006και επόμενα έτη |8 |8 |9 |10 |11 |12 |12 |12 | |Σύνολο |8 |8 |9 |10 |11 |12 |12 |12 | | 7. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

7.1 Σύστημα παρακολούθησης

Το άρθρο 14 αφορά τους ελέγχους που πρέπει να διενεργούν, όσον αφορά τη διαχείριση των κονδυλίων που χορηγούνται στην εποπτική αρχή, ο εσωτερικός ελεγκτής της Επιτροπής, η Ευρωπαϊκή Υπηρεσία Καταπολέμησης της Απάτης (OLAF) και το Ελεγκτικό Συνέδριο.

7.2 Λεπτομέρειες και περιοδικότητα της προβλεπόμενης αξιολόγησης

Με το άρθρο 5 συνιστάται διοικητικό συμβούλιο της εποπτικής αρχής, το οποίο εκτελεί τα καθήκοντα που αναφέρονται στο άρθρο 6, και ιδίως :

το ετήσιο πρόγραμμα εργασίας,

τον ετήσιο πρoϋπoλoγισμό,

τον δημοσιονομικό κανονισμό.

8. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Βλέπε σημείο 7.1 ανωτέρω.

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ L 246 της 20.7.2004, σ. 1.

[4] ΕΕ L 138 της 28.5.2002, σ. 1.

[5] ΕΕ L 123 της 27.4.2004, σ. 11.

[6] Οι υπάλληλοι θα προσληφθούν ως έκτακτο προσωπικό, σύμφωνα με τους κανόνες που εφαρμόζονται στο προσωπικό της Επιτροπής.